বিরোধীদের খোঁচা, লোকসভায় মহাকুম্ভের জয়গান গাইলেন মোদি

ওয়েব ডেস্ক: লোকসভায় (Lok Sabha) মহাকুম্ভের সাফল্যের জয়গান গাইলেন প্রধানমন্ত্রী নরেন্দ্র মোদি (Narendra Modi)। মঙ্গলবার সংসদের বাজেট অধিবেশনের দ্বিতীয় পর্বে মহাকুম্ভ (Mahakumbh 2025) নিয়ে বক্তব্য পেশ করেন তিনি। প্রায় দেড় মাস আগে শেষ হওয়া মহাকুম্ভ কতটা সফল, কীভাবে সফল তা ব্যাখ্যা করলেন প্রধানমন্ত্রী। পাশাপাশি, মহাকুম্ভ নিয়ে বিরোধীদের খোঁচার জবাবও দিলেন মোদি। এরপরেই লোকসভায় শুরু হয় তুমুল হট্টগোল এবং অধিবেশন দুপুর ১টা পর্যন্ত মুলতুবি হয়ে যায়।

এদিন বক্তব্যের শুরুতে মহাকুম্ভের সাফল্যের জন্য প্রধানমন্ত্রী মোদি দেশবাসীকে ধন্যবাদ জানান। মোদি বলেন, “প্রয়াগরাজের মহাকুম্ভের সাফল্যের নেপথ্যে যাঁদের অবদান, দেশের সেই সব কোটি কোটি মানুষকে আমি নতমস্তকে প্রণাম জানাচ্ছি।” পাশাপাশি এদিন তিনি সমস্ত সরকারি ও বেসরকারি ‘কর্মযোগী’দেরও ধন্যবাদ জানান তাঁর বক্তব্যের শুরুতে।

আরও পড়ুন: ফের লালুপ্রসাদ, স্ত্রী রাবড়িদেবী সহ পুত্র তেজপ্রতাপ যাদবকে তলব ইডির

এরপর মোদি বলেন, “দেড় মাস ধরে মহাকুম্ভ ঘিরে উৎসাহ দেখেছি। কোটি কোটি ভক্তের জমায়েত হয়েছিল। যখন ভিন্ন ভাষাভাষির মানুষ একত্র হন, তখন একতা বাড়ে। আর তাই মহাকুম্ভে ছোট বড় কোনও ভেদাভেদ ছিল না।” তবে তিনি বিরোধীদের খোঁচা দিতেও ছাড়েননি এদিন। মোদি বলেন, “গোটা বিশ্ব ভারতের শক্তি দেখেছে। যাঁরা আমাদের ক্ষমতা নিয়ে প্রশ্ন তুলেছিলেন, মহাকুম্ভ তাঁদের জবাব দিয়েছে।”

উল্লেখ্য, উত্তরপ্রদেশের প্রয়াগরাজের সঙ্গমস্থলে মহাকুম্ভের আসর বসে গত ১৩ জানুয়ারি। পৌষ পূর্ণিমায় পুণ্যস্নান করেন কোটি কোটি পুণ্যার্থী। তবে মহাকুম্ভ চলে দেড় মাস এবং শেষ হয় গত ২৬ ফেব্রুয়ারি। একাধিক বিক্ষিপ্ত দুর্ঘটনা ঘটলেও কেন্দ্র এবং যোগী সরকার মহাকুম্ভের মহাআয়োজন নিয়ে জয়গান গেয়ে চলেছে দিনের পর দিন।